Laster innhold, vennligst vent.. For å se dette innholdet, må du aktivere JavaScript i nettleseren din.

– Det var veldig artig. Det er en drøm som går i oppfyllelse. Ekstra moro at det skjer akkurat i dag, da det er lokalderby mot Aalesund, sier Sander Svendsen til NRK.

17-åringen Sander Svendsen viste seg for alvor frem under søndagens kamp. Han ga Molde ledelsen allerede etter fem minutter. Han scoret igjen da han etter 60 minutter sørget for 3–1 til hjemmelaget.

– Det har skjedd veldig mye med Sander gjennom vinteren. Han har utviklet seg bra og trent godt. Det skjer ting omtrent hver eneste dag i utviklingen hans, skryter Molde-trener Tor Ole Skullerud til NRK.

– Deilig

Slaget om Møre og Romsdal ble ingen jevn affære. Molde herjet så til de grader med Aalesund. Hjemmelaget var best i alle spillets faser og fremsto som meget solide.

– I dag satte vi sjansene våre. Vi er solide og gjør grunnspillet vårt skikkelig. Da blir lagene vi spiller mot sliten, noe det så ut som Aalesund ble her i dag, sier Molde-trener Tor Ole Skullerud til TV2 etter kampslutt.

TOMÅLSSCORER: Ola Kamara leverte varene mot Aalesund. Foto: Ekornesvåg, Svein Ove / NTB scanpix

Ola Kamara scoret også to mål søndag. Han sørget for 2–0 og 4–1. Han har scoret fire mål på de tre første kampene og er dermed toppscorer sammen med Rosenborgs Alexander Søderlund.

– Det er rett og slett superdeilig å score to mål her i dag. Det er så viktig for laget og prestere slik foran hjemmefansen, sier tomålsscorer Kamara til TV2.

– Det er også veldig viktig at flere spisser kommer i gang og havner på scoringslista. Slik som Sander Svendsen og Tommy Høiland gjør her i dag, fortsetter Kamara.

– Tempoforskjell

Aalesund leverte en dårlig kamp og ble blant annet straffet for flere brutale feil i eget forsvar.

Molde gikk opp i 2–0 før ti minutter var spilt på Aker Stadion. Aalesund hadde store problemer meg å henge med Molde i starten av første omgang. Hjemmelaget satte et voldsomt press på gjestene fra starten.

Men utover i omgangen jevnet kampen seg ut. AaFK fikk den viktige reduseringen like før pause. Michael Barrantes satte ballen enkelt etter et vakkert angrep av gjestene.

– Det blir vanskelig når vi kommer under så tidlig. Men i dag ble vi tatt på ren løpsintensitet og pasningsintensitet. Det var tempoforskjell her i dag. Vi har så absolutt ikke tempo inne, og det er ikke bra, sier AaFK-trener Harald Aabrekk til TV2.